Kik vagyunk? IV.
Egy megtérő gyülekezet vagyunk
Jeremiás 3:1–4:4
Lekció: 

 „1. Mikor Urunk és Mesterünk azt mondta: ’Térjetek meg!’ - azt akarta, hogy a hívek egész élete bűnbánatra térés legyen (Mt 4,17).”[footnoteRef:2] [2:  Luther Mártonnak 1517. október 31-én Wittenbergben, a vártemplom kapujára szögezett 95 tétele közül az első. Fordította dr. Zsigmondy Árpád latinból. http://mek.oszk.hu/00200/00203/00203.htm ] 

Ez a mondat ismerős lehet. Ha máshonnan nem, akkor onnan, hogy nagyon régen, egy messzi városban egy Ágoston-rendi szerzetes ezt a szöveget kalapálta fel buzgón a vártemplom kapujára. Igen, ez Luther Márton 95 tétele, amely aztán Isten kegyelméből megváltoztatta a világot. És a mostani témánk szempontjából különösen érdekes, hogy a 95 tétel a megtéréssel kezdődik. Luther – és az őt követő reformátorok hasonlóan – a megtérést a keresztyén élet lényegi, elengedhetetlen részének tartották: „a hívek egész élete bűnbánatra térés legyen.” 
Miért tartották ilyen fontosnak ezt? Úgy gondolom azért, mert meglátták, hogy a megtérés egy nagyon fontos eszköz abban, hogy az életünk megváltozzon. Hiszen kik vagyunk? Egy Krisztust hirdető gyülekezet. Mit szeretnénk? A mi szerető Istenünket magasztalni, és a mi tetteink által is az ő szépségét, irgalmát és bölcsességét sugározni. Ehhez pedig újra és újra a mi életünket Isten törvényéhez kell igazítanunk. Ez a megtérés.
A világ ezt a szót általában pejoratív, negatív értelemben használja azokra, akik bigott vallásosok lettek. Ilyen értelemben „megtért” a Jehova tanúja ugyanúgy, mint egy élő hitre jutott keresztyén. Sokszor azonban még a keresztyének is szűken veszik a megtérést, és a keresztyén élet első lépését, a hitre jutást értik alatta. Ám Luther Mártonnal mondjuk, hogy az egész keresztyén élet a bűnbánatra térésről szól. Erről beszél Jeremiás is, ami alapján hat fontos elemét emelném ki a megtérésnek. 
A megtérés az Istennel való kapcsolatunk helyreállítása (3:1–5)
Először is arról kell gondolkodnunk, hogy miért van szükség a megtérésre. Jeremiás csontig hatoló képpel kezdi panaszát: az ő népe, Izráel olyan volt, mint a feleségek legrosszabbika: elhagyta társát, és idegeneknek ajánlotta fel magát szégyentelenül és számlálatlanul. Majd mindezek után, mintha mi sem történt volna, újra Istenhez tér: „Nemde most így kiáltasz nekem: Atyám! Ifjúkorom óta vezetőm vagy. Vajon örökké haragszik, mindvégig bosszankodik-e? Íme, ezt mondod, de ahogy csak tőled telik, gonoszságot cselekszel.” (3:4–5)
Tudom, hogy ezek a képek riasztanak minket, és legszívesebben mennénk tovább, de ne tegyük! Isten azért beszél ilyen érzékletesen, hogy megértsük ezt a drámát. A keresztyén hit egy kapcsolat Istennel. Nem egy filozófia, egy hitrendszer elfogadása csupán. Nem is csak szabályoknak és normáknak való alávetés. Hanem egy bensőséges, személyes kapcsolat. Úgy ábrázolja a Biblia ezt sokszor, mint az egy úton való járást. Mint ahogy a köznyelvben is használjuk a fiú-lány kapcsolatra, hogy „járnak egymással.” Ugyanígy Isten is úgy beszél a vele való kapcsolatról, mint az „együtt járás” legmagasabb fokáról, a házasságról: egymás melletti elköteleződésről hűségben, igazságban, szeretetben.
A bűnnel ez romlik meg. Izráel sajnos ezt nem értette. Bűn az, ami ellentétes Isten lényével, ami utálatos neki. Bűn az, ami ellenkező irányba mutat, mint Isten. A bűn éppen ezért békétlenséget, szomorúságot és haragot hoz a kapcsolatba – hasonlóan mintha egy idegen harmadik lépne be a házassági szövetségbe. A bűn megtöri az együtt járást, kiszakít abból, és egy másik útra állít. A bűnből éppen ezért nem lehet „csak úgy” visszamenni. Helyre kell állítani a kapcsolatot, meg kell békülni Istennel. Ez a megtérés lényege.
Mindez igaz minden bűnre. Sajnos sokszor hajlamosak vagyunk válogatni: húzunk egy képzeletbeli lécet, és valahogyan azt mondjuk: „ez még belefér.” Ez a bűn még nem kirívó, ez még keresztyének között is általános vagy elfogadott. Talán azt is gondolhatjuk, hogy a megtérés a nagy bűnöknek és bűnösöknek való: Dávidnak a Bethsabés eset után. Péternek, mert elárulta Krisztust. Pálnak, mert üldözte a keresztyéneket. De ez a kis késés az istentiszteletről? Ez a türelmetlen hang a férjemmel vagy gyerekeimmel? De a bűn nem ilyen. Mint ahogy a házasságban is, ha tudod, hogy vétkezel társad ellen, és nem rendezed le, lehet, hogy nem lesz egyből baj. De a sok apró vétek megkeményíti lassan a te szívedet és a társadét is, és szép lassan elhidegíti kapcsolatodat. Ezért mondta Luther, hogy az egész életünk „bűnbánatra térés legyen.” 
Istent nem a külsőségek, hanem a szív megváltozása érdekli (3:6–11)
Másodszor, Isten láttatni akarja velünk, hogy őt nem a felszín érdekli: ő valódi visszatérést és megváltozást akar. Jeremiás párhuzamba állítja a kettészakadt országot: Izráel hamarabb elhagyta az Urat, és idegen isteneket imádott. Ám nemsokára Júda is követte őt, és keblére ölelte az idegen szokásokat és vallásokat, ám az Úr tiszteletét látszólag megtartotta. Elégedett volt Isten ezzel? Nem! „Mindezek ellenére sem tért vissza hozzám teljes szívével hitszegő húga, Júda, hanem csak képmutató módjára – ezt mondja az ÚR. […] Igazabb lelkű az elpártolt Izráel, mint a hitszegő Júda.” (3:10–11)
[bookmark: _GoBack]Vajon nem esünk-e mi is sokszor Júda tévedésébe? Nem gondoljuk, hogy alapvetően rendben vagyunk Istennel, mert ott vagyunk az istentiszteleten, és olvassuk a Bibliát? Pedig lehet, hogy szívünk és vágyaink a hét 167 órájában teljesen e világ körül forogtak. Azt gondoljuk, hogy feleségünk hűséges gondviselői vagyunk, mert dolgozunk, és előteremtjük munkával a szükséges dolgokat – közben pedig lehet, hogy elbuksz az internetes pornó terén. Vagy minden férj valószínűleg hallotta már a „rettegett” mondatot felesége szájából: „te nem is szeretsz engem!” Ilyenkor feltámad bennünk a büszkeség: én ne szeretnélek? Nézd, mennyi áldozatot hozok érted! Ám a felségünket sokszor nem ez érdekli. Hanem, hogy magadtól megkérdezed-e, mi köti le gondolataid mostanában? Megnyitod-e előtte szívedet, beszélsz-e a harcaidról? Figyelsz-e rá, amikor beszélsz vele, vagy csak a telefonodat bámulva dunnyogsz oda néha egy-egy ahát. Őt a szíved foglalkoztatja, hogy az benne van-e a vele való kapcsolatban. 
Hasonlóan Istennél is. Nem megtérés az, ha életed külsőségei változnak csupán. Nem lehet őt félrevezetni hangzatos szavakkal, nagy fogadkozással, kemény önmegtagadással. Nem olyan ő, mint ahogyan némely muszlim gondolkodik Allahról: hogy ha alkoholmentes italt önt az alkoholra, az elfedi azt Allah szeme elől. Isten a szívedbe lát, és az érdekli, hogy vissza akarsz-e térni hozzá. Akarod-e teljesen és véglegesen abbahagyni azt a másik irányba való menést, és újra vele járni?
Mindebből az is következik, hogy nem jó, ha csupán emberek nyomására változtatunk dolgokon. Ne azért cselekedj máshogyan, hogy megfelelj a barátodnak, szüleidnek vagy a gyülekezetnek. Hanem ha az ige alapján hívják fel a figyelmedet valamire, akkor változz Istenért – változz még, ha nehéz is az adott dolog. De ne légy Júda, aki csak képmutató módjára tér vissza, és szívében teljesen más van belül.
A megtérésben először (f)el kell ismerni a bűnt (3:12–13)
Ám Isten még ezután sem hagy fel a népével, hanem megtérésre buzdítja őket. Harmadszor tehát azt látjuk, hogy a megtérés a bűn felismerésével és elismerésével kezdődik. „Térj vissza, elpártolt Izráel […] Csak ismerd el bűnödet, hogy hűtlenné lettél Istenedhez, az ÚRhoz, és szerteszét futottál útjaidon az idegenekhez, mindenféle zöldellő fa alá, de az én szavamra nem hallgattatok – ezt mondja az ÚR.” (3:12–13)
Véletlenül nem lehet megtérni. Ha letértem Isten útjáról, és elkezdtem egy más irányba menni, akkor ahhoz, hogy visszatérjek a helyes útra, fel kell ismernem a tévedésemet. Mondhatnánk, hogy ez a megtérés intellektuális, értelmi része: belátni, hogy vétkeztem, és elismerni azt Isten és ember előtt. „Csak ismerd el…” – mondja Isten, és ezzel kérlel, hogy ne maradjunk meg makacsul a bűnben. 
Innen látjuk, hogy az egyik nagy veszélye a megtérésnek a büszkeség. Amikor magyarázkodunk, nem akarjuk elismerni felelősségünket, és azt másokra, a körülményekre, és még ki tudja mire hárítjuk. Isten alázatos szívet követel tőlünk, vagyis készséget arra, hogy megvizsgáljuk magunkat, még ha ártatlannak is tűnünk. 
Arra is figyelmeztet az ige, hogy éljünk azokkal az eszközökkel, amelyek a bűneinkkel szembesítenek minket. Sokszor egy igehirdetés vagy igeolvasás által magunktól is felismerjük bűnünket. Ám máskor Isten embereket használ: gyermekedet, férjedet, lelkészedet vagy testvéredet. Itt is olyan könnyű elbújni kifogások mögé, hogy a másik nem ismer, nem szeretettel mondta, nem érti a helyzetedet. És tény, hogy figyelnünk kell: ne legyünk okoskodók és könnyelmű tanácsokat adók. Ám újra csak: mi baj van az önvizsgálatban még ha nem is a legbölcsebb vagy kedvesebb módon is érkezik? Vizsgáld meg magad, és csak ismerd el, ha tényleg vétkeztél.
Az igazi megtérés Isten szeretetét is látja, nemcsak haragját (3:14–18)
Mindeddig a bűnnek sötét fellegeiről beszéltünk a megtérésben: Istennel való kapcsolatunk megromlása, a bűnünk beismerése. Mindebből olyan könnyen következik a félelem: félünk Isten haragjától, bűneink következményétől. Azonban negyedszer Isten most mást is elénk hoz: szeretné, ha az ő rosszallása mellett kegyelmét is látnánk: „Térjetek meg, hűtlen fiak – így szól az ÚR –, mert férjetekké lettem.” (3:14)
Ami ezután következik, megdöbbentő. Isten nem a bűneink súlyának sulykolásával, hanem az ő szeretetével akar még közelebb vonni magához. Elkezd Izráelnek az áldásokról beszélni: a megtérés által Isten közelébe jutunk vissza. Visszavonja korábbi átkát, és jó vezetőket ad a népének. Sőt, ez az új állapot még a réginél is jobb lesz: nem lesz szükség a frigyládára, mert Jeruzsálemben Isten még hatalmasabban és még közelebben lesz együtt a népével. 
Nem könnyű megérteni, hogy ezek az ígéretek pontosan hogyan vonatkoznak ránk. Azt biztosan nem jelenti, hogy a megtérés minden helyzetből könnyű menekülést jelent. Nem, a megtérés nem szabadít meg mindig a bűneink következményétől, betegségektől, pénzügyi nehézségekből és feszült helyzetekből. Azonban a fő gondolat az, hogy a megtérés Isten közösségébe helyez minket, ahol az áldások vannak. Bátran tudhatjuk, hogy Jézus Krisztus halála e bűneimet is lemosta és Isten kegyelmébe helyez. A megtéréssel újra bátran bízhatunk abban, hogy Isten ezt a nyomorúságot is fel fogja használni az életemben. A megtérésben újra meg kell látnunk Istent, mint szerető Atyát, aki a szívünket kéri – és ha hozzá visszatérünk, akkor minden a helyére kerül.
A megtérés szív szerinti megszomorodást jelent (3:19–25)
Azonban Isten még nem mutatta be számunkra a megtérést teljesen. A következő hét vers az Isten szerinti megtérés egy fontos eleméről beszél: a bűn miatti őszinte szomorúságról. „Miként tegyelek a fiak közé, és adjam neked a kívánatos földet, a népek seregének drága örökségét? […] Hang hallatszik a magaslatokon, Izráel fiainak esdeklő sírása, mert elfordultak útjukon, elfelejtkeztek Istenükről, az ÚRról.” (3:19–20)
Ha a bűn elismerése a megtérés értelmi részét jelentette, akkor most az érzelmeken a sor. A megtérés a teljes ember egészét átölelő cselekedet, így érintenie kell az érzelmeinket is. 
Mi ezt sokszor kihagynánk. Rendben, beláttuk a vétkünket, de most már lépjünk tovább, a tettek mezejére! Nem szeretünk gondolkodni a bűnön, szomorkodni felette. És pont ez az oka, hogy olyan ritkán kérünk bocsánatot: nem látjuk a bűn súlyát, nem érinti meg szívünket, nem látjuk a másiknak vagy Istennek okozott fájdalmat. Ám bűnünk súlyának és szörnyűségének felismerése nélkül nincs megtérés. Ezért mondja Pál apostol azt, hogy „az Isten szerint való szomorúság megbánhatatlan megtérést szerez az üdvösségre.” (2Kor 7:10)
De mi juttat el erre az Isten szerint való szomorúságra? Egyedül a Szentlélek. Ám a Szentlélek használ ehhez eszközöket, különösen a Szentírást és az azon való gondolkozást. Ha csak gyorsan átfutjuk, igénk is ad jó pár okot az őszinte bűnbánatra.
A 19. vers a bűn súlyáról beszél: „ahogyan hitszegővé lesz az asszony társa iránt, úgy lettetek hitszegővé irántam.” Gondolkozz azon, hogy mit jelent a vétked! A 22. vers Isten visszafogadó szeretetét emeli ki („Térjetek vissza, hűtlen fiak, és én meggyógyítlak elpártolásotokból!”). Hát nem az indítja meg sokszor a szívünket, ha látjuk, hogy akit bántottunk, ennek ellenére szeret minket? A 23-24. versek a bűn értelmetlenségéről és rossz következményeiről beszélnek: „Ez a gyalázatosság emésztette atyáink szerzeményét gyermekségünk óta: juhaikat, szarvasmarháikat, fiaikat és leányaikat.” Mi jó származott eddig a bűnödből? A 25. vers pedig a bűnben eltöltött idő hosszát helyezi a lelkünkre: „elborít minket szégyenünk, mert […] gyermekségünk óta mind e mai napig nem hallgattunk az ÚRnak, Istenünknek a szavára.” Néha elég csak végiggondolni azt a hosszú időt, amely során Isten türelmes és elnéző volt velünk szemben, pedig mi kitartottunk a bűnben. Miért nem indít az ő türelme megtérésre?
A megtérés tetteink lecserélést jelenti (4:1–4)
Mindeddig főleg a belsőnkkel, a bűnről való gondolkozással foglalkoztunk. Ám a megtérés érinti az akaratunkat és a tetteinket is. Éppen ezért Isten ezt a megtérésről szóló csodálatos fejezetet a tetteink megváltoztatásával zárja le: „Ha eltávolítod előlem utálatosságaidat, nem ingadozol, hűségben, egyenességben és igazságban így esküszöl: „Él az ÚR!”, akkor őbenne áldottak lesznek a nemzetek, és vele dicsekszenek.” (4:1–2)
Isten változást akar, és ez két dolgot jelent. Először is abba kell hagynunk most azonnal a bűnt. Mert azok „utálatosságok” Isten előtt – ha hozzá akarunk visszatérni, ha felismertük súlyukat, hogyan folytathatnánk tovább azokat? Ez általában nagyon egyszerű dolgokat jelent: csukd be azt a böngészőt most! Hagyd abba a lustálkodást azonnal! A lényeg, hogy most meghúzod a vonalat, amit nem szeretnél átlépni. Másodszor pedig ehelyett teszed azt, amit kell. Ha bántásra nyílt ki az ajkad, mosd keresd a dicséretet. Ha elvesztél az álmodozásban, végezd a munkádat, vagy gondolkodj építő dolgokon. Irigység helyett adj hálát a testvéred öröméért. A lényeg, hogy új élet fakadjon ott, ahol eddig csak tövis termett. 

Szeretett gyülekezet, szeretném, ha a megtérés nagy képével mennénk haza. A keresztyén élet a bűnbánatra való térésről szól. Azért, mert még maradt bennünk bűn, amiből minden nap meg kell térnünk. Ám bármennyire nem kívánatos, nehéz és szomorú feladat ez, de jó: mert Istenhez visz közel. Mi pedig egy keresztyén gyülekezet vagyunk, akiknek Krisztus az élet. Éppen ezért örülhetünk, hogy Isten minden nap nyitogatja a szemünket, és felhív arra, hogy jobbítsuk meg útjainkat – mert így benne áldottak leszünk, és vele dicsekedhetünk (4:2). Ámen. 

